VIGAN CITY, June 29 (PIA) - Nasken a mangireserba dagiti nadumaduma nga ahensia ti gobierno ken dagiti pribada a korporasion iti maysa a porsiento kadagiti amin a bakante a position wenno pagtrabahuan a nairanta kadagiti tattao nga addaan iti disabilidad.
Daytoy ti waragawag ni Cynthia Barriga, regional coordinator iti National Council on Disability Affairs (NCDA), bayat ti naangayl a Provincial Stakeholders Consultation Forum iti Kapitolio iti Heritage City idi Hunio 25 a tinabunuan dagiti hepe ti nadumaduma nga ahensia ti gobierno.
Kinuna ni Barriga a sagudayen ti RA 10524, maysa a linteg a maipaayan iti gundaway dagiti maibilang a “Persons with Disability” (PWDs) a makapagtrabaho iti gobierno ken pribada a sector a nangamendar ti RA 7277 wenno ti “Magna Carta for Persons with Disability.”
Amin a position kadagiti ahensia wenno opisina ti gobierno, masapul a maysa porsiento ti maireserba para kadagiti kualipikado nga PWD’s, kinuna ti opisial ti NCDA. Uray pay dagiti pribada a negosio kas koma no 100 ti empleado ti maysa a korporasion, nasken a mangilatangda iti maysa porsiento a pagtrabahuan kadagiti kualipikado nga addaan disabilidad, innayonna.
Kinuna ti regional coordinator nga adu met kadagiti, PWD’s ti addaan ti talento wenno pagsiriban a gapu iti depektoda a pisikal saanda a maala iti trabaho ngem babaen iti daytoy a linteg maipaayanda iti pada-pada nga oportunidad a makastrek iti trabaho kas kadagiti normal a tattao
Kinunana pay a babaen kadagiti mabuangay a Provincial Council on Disability Affairs, nasken a maangay dagiti programa a mangkita iti pagsayaatan dagiti addaan disabilidad numan pay innayonna nga adu met dagiti kualipikado a babai nga addaan disabilidad a kualipikado a maiserrek iti trabaho.
Kinuna ni Barriga a nasken pay a mangipaay ti 20 porsiento dagiti restaurant, hotel, groseria ken uray pay kadagiti transportasion para kadagiti tattao nga addaan ti disabilidad ta adda pannusa dagiti aglabsing iti paglintegan a seknan dagiti PWD’s. (MCA/BPP/ PIA-1 Ilocos Sur)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn